**Териториално статистическо бюро - Югоизток**

Отдел „Статистически изследвания - Сливен“

**ОСНОВНИ РЕЗУЛТАТИ ОТ НАБЛЮДЕНИЕТО НА РАБОТНАТА СИЛА**

**В ОБЛАСТ СЛИВЕН ПРЕЗ 2024 ГОДИНА**

През 2024 г. **икономически активните лица** **на възраст от 15 до 64 навършени години** вобласт Сливен са 69.3 хил. души. **Коефициентът на икономическа активност (15 - 64 навършени години)** е 69.9% и се понижава с 0.1 процентни пункта в сравнение с 2023 година.

**Заетите лица на възраст от 15 до 64 навършени години** в област Сливен през 2024 г. са 65.0 хил. души. **Коефициентът на заетост за населението в същата възрастова група** е 65.6% (71.4% за мъжете и 59.6% за жените). В сравнение с 2023 г. коефициентът се увеличава с 1.9 процентни пункта.

Броят на **заетите лица на възраст от 15 до 64 навършени години** с висше образование е 20.1 хил., със средно - 29.3 хил. и с основно и по-ниско образование - 15.6 хиляди.

**Коефициентът на заетост** **на възраст от 15 до 64 навършени години** при лицата с висше образование е 90.7%, за лицата със средно образование - 75.4% и за лицата с основно и по-ниско образование - 40.9%.

**Фиг. 1. Коефициенти на заетост за възрастовата група 15 - 64 навършени години по степени на образование през 2023 и 2024 година**

Броят на **безработните лица на възраст от 15 до 64** **навършени години** е 4.3 хил. души. **Коефициентът на безработица (15 - 64 навършени години)** е 6.2% и намалява с 2.8 процентни пункта в сравнение с 2023 година.

През 2024 г. **икономически неактивните лица на възраст 15 - 64 навършени години** са 29.8 хил., от които 11.8 хил. са мъже и 18.0 хил. са жени.

През 2024 г. общият брой на **икономически активните лица** **на възраст 15 и повече навършени години** вобласт Сливен са 71.6 хил. души. **Коефициентът на икономическа активност за населението на 15 и повече навършени години** е 52.2% и се понижава с 0.4 процентни пункта в сравнение с 2023 година.

**Общият брой на заетите лица** в област Сливен е 67.0 хил., от които 37.2 хил., или 55.5%, са мъже и 29.8 хил., или 44.5%, са жени. **Коефициентът на заетост за населението** на 15 и повече навършени години е 48.9% (57.0% за мъжете и 41.5% за жените) и се увеличава с 1.0 процентен пункт в сравнение с 2023 година.

През 2024 г. **безработните лица** в област Сливен са 4.5 хил. души.

**Коефициентът на безработица** е 6.3% като в сравнение с 2023 г. се понижава с 2.6 процентни пункта.

През 2024 г. **икономически неактивните лица** са 65.5 хил., от които 25.3 хил. са мъже и 40.2 хил. са жени.

**Фиг. 2. Коефициенти на заетост по възрастови групи**

**през 2023 и 2024 година**

**Методологични бележки**

Наблюдението на работната сила е извадково и се провежда непрекъснато, като осигурява тримесечни и годишни данни за икономическата активност на населението на 15 и повече навършени години. Изследването обхваща обикновените домакинства в страната. Домакинствата, участващи в наблюдението, са подбрани на случаен принцип и се анкетират чрез лично интервю.

**Наблюдаван период** - характеристиките на всяко анкетирано лице се отнасят за състоянието му през определена календарна седмица (от понеделник до неделя).

**Икономически активното население (работната сила)** включва всички заети и безработни лица.

**Заети** са лицата на възраст 15 - 89 навършени години, които през наблюдавания период:

- извършват работа дори за един час, за което получават работна заплата или друг доход;

- не работят, но имат работа, от която временно отсъстват поради годишен отпуск, болест, отпуск при раждане и отглеждане на малко дете до навършване на 2-годишна възраст, гъвкав график на работното време, участие в обучение, свързано с работата, както и поради друго отсъствие, ако продължителността му е 3 месеца или по-малко.

**Безработни** са лицата на възраст 15 - 74 навършени години, които:

- нямат работа през наблюдавания период;

- активно търсят работа през период от четири седмици, вкл. наблюдаваната, или вече са намерили работа, която очакват да започнат до три месеца след края на наблюдавания период;

- имат възможност да започнат работа до две седмици след края на наблюдавания период.

**Икономически неактивни (лица извън работната сила)** са лицата на възраст 15 и повече навършени години, които не са нито заети, нито безработни през наблюдавания период, вкл. всички лица на възраст 90 и повече навършени години.

**Коефициент на икономическа активност** - относителен дял на икономически активното население (работната сила) от общото население (в съответната група).

**Коефициент на заетост** - относителен дял на заетите лица от общото население (в съответната група).

**Коефициент на безработица** - относителният дял на безработните лица от икономически активното население.

**Коефициент на продължителна безработица** - относителният дял на продължително безработните лица от икономически активното население.

Годишните данни са осреднени стойности от четирите тримесечия на съответната година.

Поради направените закръгления в някои случаи общите данни могат да се различават незначително от сумата на отделните групи, включващи се в тях.

По-подробни данни от Наблюдението на работната сила могат да се намерят на сайта на НСИ - [www.nsi.bg](http://www.nsi.bg), раздел „Пазар на труда“, [Наблюдение на работната сила](http://www.nsi.bg/bg/content/4002/%D0%B3%D0%BE%D0%B4%D0%B8%D1%88%D0%BD%D0%B8-%D0%B4%D0%B0%D0%BD%D0%BD%D0%B8) и в [Информационната система ИНФОСТАТ](https://infostat.nsi.bg/infostat/pages/module.jsf?x_2=96).